NOVÉ MESTO NAD VÁHOM. Smetiarske auto Mercedes s trenčianskou ŠPZ i osobné auto Škoda Favorit skončili prevrátené po štrnástej hodine v miernej priekope vedľa cesty dva kilometre od Nového Mesta nad Váhom. Hlavnou príčinou dopravnej nehody je pravdepodobne vodičom smetiarskeho auta nezvládnutý predbiehací manéver, ku ktorému sa šofér odhodlal v úseku cesty označenom plnou čiarou. Po vzájomnej kolízii áut došlo k vážnej dopravnej nehode, v ktorej sa ocitli spolu piati ľudia.
Dvaja muži z trojčlennej posádky smetiarskeho auta skončili po havárii s vážnymi zraneniami na operačnom stole, dvojica žien vyšla z prevráteného Favorita akoby zázrakom bez vážnejších zranení. "V prevrátenom nákladnom aute sa nachádzali tri osoby, pričom jedna z nich bola zakliesnená. Po ich vyprostení sme zistili, že dve osoby sú vážne zranené, jedna bola zranená ľahšie. Na pomoc bol privolaný vrtulník," konštatoval na mieste nehody Peter Herman, primár Rýchlej lekárskej pomoci v Novom Meste nad Váhom.
Smetiarke auto po havárii rozrylo v jarku niekoľko desiatok metrov dlhú brázdu a ostalo prevrátené na pravom boku. Jeden z členov posádky mal hornú končatinu zakliesnenú pod kapotou nákladiaka. " Po našom príchode boli dve ťažko zranené osoby nákladného auta. Osobu, ktorá bola zakliesnená pod vozidlom, sme oslobodili pomocou hydraulického zariadenia. Ošetrili sme ju a čakali na príchod záchranky. Všetky osoby boli počas nášho príchodu pri vedomí a dokázali s nami komunikovať," informoval veliteľ zásahu novomestských hasičov Jaroslav Brezovák. Favorit zostal ležať na ľavom boku, vedľa neho sedela v šoku ešte niekoľko desiatok minút po havárii jeho šoférka.
Počas havárie nedošlo k úniku prevádzkových kvapalín. V čase piatkovej dopravnej špičky sa v hlavnom prístupovom smere na Starú Turú tvorili dlhé kolóny. Dopravu, ktorá bola možná len v jednom jazdnom pruhu, museli riadiť dopravní policajti. Príčinu a mieru zavinenia nehody vyšetruje polícia.